FI Euroopan unionin virallinen lehti CE 84/479

(2004/C 84 E/0556)

KIRJALLINEN KYSYMYS E-1936/03

esittäjä(t): Anne Jensen (ELDR) komissiolle

(13. kesäkuuta 2003)

Aihe: Satamien turvallisuus

USA vaatii tiettyä turvallisuustasoa niiltä eurooppalaisilta satamilta, joista lähtee laivoja amerikkalaisiin satamiin. Se näyttää tosiasiassa tekevän sopimuksia ja suosivan sellaisia valitsemiaan eurooppalaisia satamia, joita se pitää ”turvallisina”. Samalla USA kieltäytyy yhteyksistä satamiin, joita ei pidetä turvallisina. Tämä merkitsee kohtuutonta kilpailuetua joillekin eurooppalaisille satamille.

Mitä komissio aikoo tehdä näiden ongelmien ratkaisemiseksi? Aikooko se esimerkiksi esittää lainsäädäntöehdotuksia, jotka tekevät eurooppalaisista satamista sellaisia, että USA voi ne hyväksyä? Mitkä tulevat olemaan tällaisen lainsäädännön pääkohdat? Milloin komissio aikoo tehdä asiaa koskevan aloitteen?

Loyola de Paladon komission puolesta antama vastaus

(24. heinäkuuta 2003)

Unioni on täysin tietoinen Yhdysvaltain viranomaisten aloitteista vaatia tarkastusten ja terrorismin vastaisten toimien tehostamista satamissa, joista viedään tavaraa Yhdysvaltoihin, sekä mahdollisesta kilpailun vääristymisestä, jota vaatimukset saattavat aiheuttaa.

Yhdysvallat ei valinnut 20 erittäin suurta satamaa erityisesti Euroopasta satamissa toteutettujen turvatoimien perusteella vaan kattaakseen mahdollisimman suuren osan konttiliikenteestä ja erityisesti 98 prosenttia EU:n ja Yhdysvaltain välillä meritse tapahtuvista konttikuljetuksista.

Yhdysvaltalaisen konttiliikenteen turvallisuuteen liittyvän Container Security Initiative -ohjelman toisessa aloitusvaiheessa on tarkoitus ottaa mukaan muitakin satamia. Ne valittaneen satamaturvallisuusnäkökohdat huomioon ottaen, mutta Yhdysvaltain tulliviranomaiset ovat lisäksi huomauttaneet, että toisessa vaiheessa satamavalintojen perusteina ovat strategiset kriteerit, mm. tärkeimmät liikenneväylät Lähi-itään ja/tai Afrikkaan.

Yhteisön vastauksen on siis täytettävä kaksi vaatimusta: sen on oltava globaali, jotta sitä voidaan tarkastella maanpallon laajuisissa yhteyksissä, ja sen on oltava yhteisön sisämarkkinoiden vaatimusten mukainen takaamalla erityisesti kaikille viejillemme tasavertainen kohtelu.

Pitääkseen viejien kohtelun tasavertaisena kaikkialla tulliliiton alueella komissio lähetti alkuvuodesta viralliset ilmoitukset niille jäsenmaille, jotka ovat allekirjoittaneet Container Security Initiativen toteuttamista koskevat aiesopimukset.

Samalla komissio esitti jäsenvaltioille suunnitelman yhteistyöstä Yhdysvaltain viranomaisten kanssa tavoitteena sopimus, jolla korvattaisiin mainittujen aiesopimusten sisältämät tulliliiton ja sisämarkkinaperiaatteiden kanssa ristiriitaiset säännökset.

Neuvosto hyväksyi 18. maaliskuuta 2003 neuvotteluohjeet, jotta komissio voisi neuvotella yhteisön toimialaan kuuluvilla aloilla yhteisön ja Yhdysvaltain välillä vuonna 1997 tehdyn tulliyhteistyösopimuksen soveltamisalan laajentamisesta kuljetettavina olevien kauppatavaroiden turvallisuustarkastusten koordinoinnin parantamiseksi.

Komissio on lisäksi 2. toukokuuta 2003 antanut tiedonannon merenkulun turvatoimien parantamisesta sekä alusten ja satamien turvatoimien parantamista koskevan asetusehdotuksen (1).

Komissio tarkastelee muita lainsäädäntöaloitteita, jotka koskevat turvallisuutta yhteisön ensisijaisen tärkeällä alueella, yhdistettyjen kuljetusten turvallisuutta ja yhteisön tullilainsäädännön uudistamista.

(1) KOM(2003) 229 lopullinen.